Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2020/C 298/08)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

STANDARDMUUDATUSE HEAKSKIITMISE TEADE

„Leithaberg“

Viitenumber: PDO-AT-A0216-AM01

Teate kuupäev: 21.2.2020

KINNITATUD MUUDATUSE KIRJELDUS JA PÕHJUSED

1. Viinamarjaistanduse registri ühtseks haldus- ja kontrollisüsteemiks muutmise tõttu on vaja kohandada hektarite maksimumarvu.

KOONDDOKUMENT

1. Toote nimetus

Leithaberg

2. Geograafilise tähise tüüp

KPN – kaitstud päritolunimetus

3. Viinamarjasaaduse kategooria

1. Vein

4. Veini(de) kirjeldus

Kaitstud päritolunimetust „Leithaberg“ võib kasutada ainult veinide puhul, millel on sordile iseloomulik märkimisväärne puuviljasus ja mineraalne vürtsikus (selgelt eristuva teisejärgulise primaarviljaga). Muud organoleptilised omadused on esitatud tootespetsifikaadis. Valgeid veine on lubatud toota ainult sortide 'Pinot Blanc', 'Chardonnay', 'Neuburger' ja 'Grüner Veltliner' viinamarjadest või nende sortide cuvèe’st. Punaseid veine on lubatud toota üksnes sordi 'Blaufränkisch' viinamarjadest.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

5. Veinivalmistustavad

a. Peamised veinivalmistustavad

Veinivalmistamise puhul kehtestatud piirangud

Päritolunimetuse „Leithaberg“ puhul on lubatud kõik määrustes (EL) 2019/934 ja (EL) 2019/935 kaitstud päritolunimetusega veini puhul sätestatud veinivalmistustavad, välja arvatud töötlemine kaaliumsorbaadi ja dimetüüldikarbonaadiga. Veinide hapetustamine on võimalik vastavalt määrustes (EL) 2019/934 ja (EL) 2019/935 sätestatud nõuetele. Võimaliku hapestamise üle otsustab põllumajandus-, piirkondade ja turismiminister vastavalt sellele, millised olid kasvuperioodil valitsenud ilmastikutingimused. Võimaliku hapestamise tingimused põhinevad määruste (EL) 2019/934 ja (EL) 2019/935 nõuetel.

Konkreetsed veinivalmistustavad (sealhulgas rikastamine) tulenevad valitud traditsioonilisest tootmismeetodist ja on esitatud tootespetsifikaadis.

b. Maksimaalne saagikus

10 000 kilogrammi viinamarju hektari kohta.

6. Määratletud geograafiline piirkond

Leithabergi viinamarjakasvatuspiirkonna moodustavad omavalitsusüksus Eisenstadt ja selle ümbruskond, vabalinnad Eisenstadt ja Rust ning omavalitsusüksused Jois ja Winden ning haldusüksused Neusiedl am See, Rieden Hausberg, Neuberg, Marthal ja Landstrasse Hutweide.

7. Peamised veiniviinamarjasordid

'Weißer Burgunder' – 'Pinot Blanc'

'Neuburger'

'Weißer Burgunder' – 'Weißburgunder'

'Weißer Burgunder' – 'Klevner'

'Grüner Veltliner' – 'Weißgipfler'

'Blaufränkisch' – 'Frankovka'

'Chardonnay' – 'Morillon'

8. Seos(t)e kirjeldus

Mulla põhiosa moodustavad kristalne gneiss ja vilgukiltkivim, mis on kaetud miljonite aastate jooksul moodustunud tertsiaarse meresetendite lubjakiviga. Piki viinamarjakasvatuspiirkonna Thermenregion serva tekkis 15 miljoni aasta eest pragu, milles paljastus vilgukiltkiviga aluskivim. Tänapäeval kujunevad piirkonna veinide omadused tänu selle aluskivimi murenemise tagajärjel moodustunud liivsavimuldadel, aga eelkõige kiltkivi- ja karplubjakivirikastel muldadel kasvanud viinamarjadele. Sellest mullast on tingitud veinide mineraalne vürtsikus.

Leithabergi viinamarjakasvatuspiirkonna tootmisstruktuuri tunnuseks on ühe pere liikmetest veinitootjad, kes töötlevad peamiselt enda kasvatatud viinamarju ning sageli ka müüvad tooteid otse põllumajandusettevõttes. Arenenud turismi ja veinitööstuse vahel on tugev seos. Kõrgeid viinapuid kasvatatakse peaaegu eranditult traatraamidel.

Veinil peavad olema järgmised tüüpilised omadused. Maitse: piirkonnale iseloomulik; harmoonilise ja ühtlase tanniinsusega, vürtsikas, elegantne, mineraalne, puuduv või veidi märgatav puidunüanss. Lõhn: piirkonnale iseloomulik bukett; puuviljane, vürtsikas ja värske, teisejärguline esmavili. Veini „Leithaberg DAC“ omaduste kujunemine on tingitud kahest mõjurist: loodes asuvast Leithagebirge mäestikust ja kagus asuvast Neusiedlersee järvest. Tänu Neusiedlersee järvelt puhuvatele soojadele tuultele kujuneb veinile oluline küpsus. Leithagebirgest hoovava öise jaheduse käes kujunevad veini sellised omadused nagu puuviljalisus, värskus, peensus ja erksus. Veini „Leithabergi DAC“ tootmiseks kasutatavad viinamarjad kasvavad valdavalt lubja- ja kiltsavimuldadel. Tänu karplubjakivisele pinnasele kujuneb veini kergelt soolase ja elegantse nüansiga maitse. Pinnases esinevast kiltkivist on omakorda tingitud veinide vajalik pidevus ja iseloom.

Peamiselt ühe pere liikmetest koosnevas tootjaettevõttes ühelt põlvelt järgmisele edasi antava veinivalmistamise traditsioonilise stiiliga saab veelgi enam täiustada veini „Leithaberg“ eristatavat iseloomu.

9. Olulised lisatingimused (pakendamine, märgistamine, muud nõuded)

Õigusraamistik:

riigisisesed õigusaktid.

Lisatingimuse liik:

määratletud geograafilises piirkonnas tootmisega seonduv erand

Tingimuse kirjeldus:

Austria veiniseaduse alusel võib ringlusse lasta üksnes riikliku kontrollinumbriga varustatud kaitstud päritolunimetusega veini „Leithaberg“. Riikliku kontrollinumbri saamiseks peab iga ringlusse lastava päritolunimetusega veini „Leithaberg“ proov läbima analüütilise ja organoleptilise kontrolli (süstemaatiline kontroll) (vt tootespetsifikaat). Igaüks, kes kavatseb esitada ringlusse lastava veini „Leithaberg“ jaoks taotluse riikliku kontrollinumbri saamiseks, peab sellest igal aastal kirjalikult teatama Burgenlandi piirkondlikule veinikomiteele. Riikliku kontrollinumbri andmise menetluse raames peab komisjon korraldama degusteerimise üksnes Eisenstadtis asuvas liidumaa viinamarjakasvatusametis. Burgenlandi liidumaa piirkondlik komitee peab olema eelnevalt koolitanud kõiki degusteerimiskomitee liikmeid veini „Leithaberg DAC“ iseloomuliku maitseprofiili suhtes. Organoleptilisest seisukohast vastab vein ringlusse laskmise tingimustele sel juhul, kui kuuest degusteerijast vähemalt viis sellega nõustuvad. Kui kuuest degusteerijast kaks esitavad veini nimetuse „Leithaberg-DAC“ all ringlusse laskmise kohta negatiivse hinnangu, tuleb proov uuesti esitada teisele veini degusteerimiskomiteele.

Link tootespetsifikaadile

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) ELT L 9, 11.1.2019, lk 2.